CELEX: 32019D1182
Language: bg
Date: 2019-07-03 00:00:00
Title: Решение (ЕС) 2019/1182 на Комисията от 3 юли 2019 година относно предложената гражданска инициатива, озаглавена „Правото на ЕС, правата на малцинствата и демократизацията на испанските институции“ (нотифицирано под номер С(2019) 4972)

11.7.2019   
               
               
                  BG
               
               
                  Официален вестник на Европейския съюз
               
               
                  L 185/46
               
            
         РЕШЕНИЕ (ЕС) 2019/1182 НА КОМИСИЯТА
         от 3 юли 2019 година
         относно предложената гражданска инициатива, озаглавена „Правото на ЕС, правата на малцинствата и демократизацията на испанските институции“
         
            
               (нотифицирано под номер С(2019) 4972)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Предметът на предложената гражданска инициатива, озаглавена „Правото на ЕС, правата на малцинствата и демократизацията на испанските институции“, е следният: „Системни рискове в Испания, третирането на малцинствените групи и неотложната необходимост да се насърчат действия за подпомагане на демократизацията на страната и привеждането ѝ в съответствие с основните принципи на правото на Съюза“.
                  
               
                     (2)
                  
                  
                     Целите на предложената гражданска инициатива са: „Нашата цел е да гарантира, че както Комисията, така и Парламентът са напълно наясно с настоящата ситуация в Испания, системните рискове в страната, неспазването на правилата и водещите принципи на правото на ЕС и необходимостта от създаване на работни механизми, за да се помогне за подобряване на демократичните стандарти в Испания, като по този начин се гарантират правата и свободите на малцинствените групи, както и на всички испански граждани с помощта на правото и инструментите на ЕС.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     Съгласно член 4, параграф 2 от Регламент (ЕС) № 211/2011 Комисията регистрира предложена гражданска инициатива, ако са изпълнени условията по член 4, параграф 2, букви а)—г).
                  
               
                     (6)
                  
                  
                     Предложената гражданска инициатива приканва Комисията да разгледа положението в Испания по отношение на движението за независимост на региона на Каталуня в контекста на Съобщението на Комисията до Европейския парламент и Съвета „Нова уредба на ЕС за укрепване на принципите на правовата държава“ (COM(2014) 158) и, в зависимост от случая, да приеме мерки в този контекст. От друга страна, предложената гражданска инициатива не приканва Комисията да представи предложение за правен акт на Съюза.
                  
               
                     (7)
                  
                  
                     По тези причини предложената гражданска инициатива очевидно попада извън обхвата на правомощията на Комисията да представи предложение за правен акт на Съюза с цел изпълнение на Договорите по смисъла на член 4, параграф 2, буква б) от Регламент (ЕС) № 211/2011 във връзка с член 2, точка 1 от същия регламент,
                  
               ПРИЕ НАСТОЯЩОТО РЕШЕНИЕ:
         
            Член 1
            Регистрацията на предложената гражданска инициатива, озаглавена „Правото на ЕС, правата на малцинствата и демократизацията на испанските институции“, се отказва.
         
         
            Член 2
            Адресати на настоящото решение са организаторите (членове на гражданския комитет) на предложената гражданска инициатива, озаглавена „Правото на ЕС, правата на малцинствата и демократизацията на испанските институции“, представлявани от г-жа Elisenda PALUZIE и г-н Gérard ONESTA в качеството им на лица за контакт.
         
         
            Съставено в Брюксел на 3 юли 2019 година.
            
               
                  За Комисията
               
               Frans TIMMERMANS
               
                  Първи заместник-председател
               
            
         
         
            (1)  ОВ L 65, 11.3.2011 г., стр. 1.